section_heading: Povratak u Miami
paragraph_text: Nakon završene sezone, Mourning se žalio da je došao u gubitničku momčad. Međutim uprava Miamia povukla je pravi potez dovođenjem Shaquillea O'Neala, koji je zajedno s Dwyaneom Wadeom stvorio sjajan tandem. 1. ožujka 2005. Mourning je potpisao produženje ugovora te je postao kvalitetna zamjena s klupe za O'Neala. Tijekom sezone 2005./06. Mourning je bio od velike pomoći dvojcu Wade-O'Neal u ostvarivanju drugog najboljeg omjera lige te je tijekom tog razdoblja od navijača Heata dobio nadimak "The Ultimate Warrior". Mourning je sezonu završio s prosjekom od 7.8 poena, 5.5 skokova i 2.7 blokada za samo 20 minuta u igri. U doigravanju, Miami je svladao Chicago Bullse, New Jersey Netse i Detroit Pistonse te su time ostvarili prvo NBA finale u povijesti franšize. U NBA finalu, prtiv Dallas Mavericksa, slavio je Miami rezultatom serije 4-2, a Mourning je u odlučujućoj šestoj utakmici postigao 8 poena, 6 skokova i 5 blokada. To je ujedno bio i prvi NBA prsten u Mourningovoj dugogodišnjoj karijeri.